Medarbejderne på Danish Crowns slagteri i Sæby er lige nu lukket inde grundet mistanke om svinepest på slagteriet.

- Der er fundet en gris med mistanke om svinepest, siger pressechef ved Danish Crown i Sæby, Jens Hansen. Veterinærkontrollen på slagteriet har valgt at lukke slagteriet, mens man arbejder på at finde ud af, om det er den meget smitsomme sygdom svinepest, der er fundet i en gris onsdag formiddag. Ingen må forlade slagteriet, før man har fundet ud af, hvorvidt der er svinepest i grisen eller ej. Jens Hansen regner med, at veterinærkontrollen har en status indenfor nogle timer. - Det er rutine, at ingen af medarbejderne må komme ud. Sådan er proceduren ved en situation som denne, siger Jens Hansen. Grisen stammer fra en besætning ved Århus. Svinepest er en alvorlig husdyrsygdom, der ikke er farlig for mennesker, men med høj dødelighed blandt svin. Der har ikke været et udbrud af klassisk svinepest siden 1933.